– שבוע האופנה במילאנו זוכה לכותרות עוד לפני שהחל. הסיבה – יומו הראשון של שבוע האופנה נופל על יום כיפור (23 בספטמבר). המשמעות – שורה של קניינים, עורכי אופנה ועיתונאים עשויים להעדר מהתצוגות המתקיימות באותו היום, ובין היתר גוצ'י, No.21, אלברטה פרטי ופיליפ פליין. לדברי יו"ר הקמרה נשיונל דה לה מודה, הוועדה הלאומית המארגנת את שבוע האופנה האיטלקי, תאריכי שבועות האופנה נקבעים שנים מראש ואין להם דרך להיערך לדבר. עוד הוסיף, כי הוועדה מבקשת שלא לערוך מסיבות ופרזנטציות מעבר לתצוגות האופנה המתוכננות.
– אבל לא רק ימים קדושים מחרבים תוכניות, אלא גם ידוענים. קנייה ווסט החליט ברגע האחרון להציג מחר (רביעי), במסגרת שבוע האופנה בניו יורק, את הקולקציה השנייה שלו עבור אדידס אוריג'ינלס. הבעיה – האירוע דורס את התצוגה של המעצבת אן בוון שנמצאת כבר שבועות בלו"ז הרשמי של שבוע האופנה. בהתחשב בסטטוס הכוכב של ווסט, המשמעות עבור בוון הרסנית, והיא אכן נאלצה להזיז את התצוגה שנקבעה ליום למחרת. "זה לא אתי לעשות את זה. אנחנו דוד והוא גוליית", אמרה המעצבת ל-WWD.COM.
– מותג התיקים הפופולרי מנסור גבריאל, הידוע בעיצוביו הפשוטים והנקיים ובדגם תיק הדלי המפורסם שלו, משיק קולקציית נעליים ראשונה. בתפריט – נעלי עור וסנדלים קלאסיים, בעקבים נמוכים יחסית, המתאימים היטב להלך הרוח של המותג. מנסור גבריאל מיוצגים בישראל על ידי בוטיק ורנר.
– אקסנט חושפים כי המותג הישראלי המיתולוגי אתא מתעורר לחיים חדשים וישיק בקרוב קולקציה חדשה. מאחורי המהלך – איש העסקים שחר סגל והמעצבת שנברגר.
– הפירמה Mode et Finance, שבעבר השקיעה בבתי אופנה כמו מיסון מרג'יאלה או AMI, רכשה מניות במותג הצרפתי Lemaire, השייך למעצב האופנה כריסטוף למייר. למייר, שבעבר שימש כמעצב ראשי בלקוסט ובהרמס, עתיד להרחיב עם המהלך את הקולקציה הנושאת את שמו ולהגדיל את היצע מוצרי העור וקולקציית הגברים. זה המקום לציין כי בחודש אוקטובר הקרוב יציג המעצב קולקציית קפסולה עם רשת יוניקלו.
– האתר הבריטי ביזנס אוף פאשן מיישר קו עם המתחרים ומשיק מוסף מיוחד לכיסוי שבועות האופנה. מבקר האופנה טים בלנקס, לשעבר מ-Style.com, עומד בראש המהלך ומסקר את מרבית התצוגות הגדולות.